Гарадзейскі цукровы камбінат

Гарадзейскі цукровы камбінат — цукровы завод Беларусі, заснаваны ў 1959 годзе ў гарадзкім пасёлку Гарадзея Нясьвіскага раёну. На 2011 г. меў цэхі: перапрацоўкі цукровых буракоў (сутачная магутнасьць да 8 тыс. т.) і жамерынасушыльны, прасаваньня і фасаваньня цукру. Таксама меў станцыі ачысткі соку, выпарную і дэфэкасатурацыі. Працаваў на мясцовых бураках (верасень—сьнежань) і цукры-сырцы з Кубы і Бразыліі. У 2010 г. цукровыя буракі паступалі ад 115 гаспадарак з агульнай пасяўной плошчы 24,5 тыс. гектараў. На 2011 г. быў асноўным у Беларусі вытворцам каляровага цукру і цукру з прыроднымі дадаткамі (аскарбінавая кісьля і карыца), як і адзіным у краіне вытворцам фігурнага цукру-«брыдж». З сакавіка 1997 г. прадпрыемства ўзначальвае Міхаіл Крыштаповіч, які ёсьць чальцом Савету Рэспублікі Нацыянальнага сходу Рэспублікі Беларусь. Галоўны інжынэр Ігар Скачко займае пасаду з 2000 году. Мінуўшчына У 1976 годзе завод стаўся камбінатам. У 1975—1985 гг. меў у сваім складзе завод калібраваньня насеньня цукровых буракоў, у 1976—1985 «Буракаводчы» саўгас. У 2010 г. вырабіў 230,2 тыс. тонаў цукру, у тым ліку 115 тыс. т. (50%) цукру з 970 тыс. т. айчынных буракоў, рэшту — з кубінскага цукру-сырцу (з цукровага трысьнягу). За мяжу паставілі звыш 130 тыс. т. (56,5%) цукру (у тым ліку 51 тыс. т. у Расею), жамерыны і патаку на агульную суму $98 мільёнаў. Крыніцы